SL Uradni list Evropske unije L 193/6

IZVEDBENA UREDBA KOMISIJE (EU) št. 672/2013

z dne 15. julija 2013

o spremembi Uredbe (EU) št. 468/2010 o oblikovanju seznama EU plovil, ki opravljajo nezakonit, neprijavljen in nereguliran ribolov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 30 Uredbe,

ob upoštevanju naslednjega:

(1) V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran ribolov (v nadaljnjem besedilu: ribiška plovila IUU), ter postopki za oblikovanje seznama Unije takih plovil. V členu 37 navedene uredbe so določeni ukrepi, ki jih je treba sprejeti v zvezi z ribiškimi plovili z navedenega seznama.

(2) Seznam Unije ribiških plovil IUU je bil vzpostavljen z Uredbo Komisije (EU) št. 468/2010 (2) in nato spremenjen z izvedbenima uredbama Komisije (EU) št. 724/2011 (3) in (EU) št. 1234/2012 (4).

(3) Seznam Unije bi moral v skladu s členom 30(1) Uredbe (ES) št. 1005/2008 vključiti tudi ribiška plovila s seznamov plovil IUU, ki so jih sprejele regionalne organizacije za upravljanje ribištva.

(4) Vse regionalne organizacije za upravljanje ribištva so sprejele načelo, da objavijo seznam plovil IUU in posodobijo svoje lastne sezname na svojih letnih zasedanjih (5).

(5) Komisija v skladu s členom 30 Uredbe (ES) št. 1005/2008 posodobi seznam Unije, potem ko od regionalnih organizacij za upravljanje ribištva prejme sezname ribiških plovil, ki so domnevno ali dokazano vpletena v ribolov IUU.

(6) Komisija je z letnih zasedanj regionalnih organizacij za upravljanje ribištva prejela posodobljene sezname.

(7) Glede na to, da je lahko isto plovilo navedeno pod različnimi imeni in/ali zastavami, odvisno od časa, ko je bilo vključeno na seznam regionalnih organizacij za upravljanje ribištva, bi moral posodobljeni seznam Unije vsebovati ta različna imena in/ali zastave, kot so jih zabeležile posamezne regionalne organizacije za upravljanje ribištva.

(8) Uredbo (EU) št. 468/2010 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1

Del B Priloge k Uredbi (EU) št. 468/2010 se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. julija 2013 Za Komisijo Predsednik José Manuel BARROSO

(1) UL L 286, 29.10.2008, str. 1.

(2) UL L 131, 29.5.2010, str. 22.

(3) UL L 194, 26.7.2011, str. 14.

(4) UL L 350, 20.12.2012, str. 38.

(5) Zadnje posodobitve: CCAMLR: seznam IUU 2012, kot je bil sprejet na letnem zasedanju CCAMLR-XXXI od 24. oktobra do 1. novembra 2012 in posodobljen 3. aprila 2013; SEAFO: SEAFO vključuje v svoj seznam IUU tudi sezname CCAMLR, NEAFC-B in NAFO; ICCAT: seznam IUU 2013, kot je bil sprejet na letnem zasedanju novembra 2012 (Priporočilo 11-18); IATTC: seznam 2012, kot je bil sprejet na 83. zasedanju IATTC junija 2012; NEAFC: seznam IUU B AM 2012-8rev1, kot je bil sprejet na 31. letnem zasedanju od 12. do 16. novembra 2012; NAFO: na svojem 34. letnem zasedanju od 17. do 21. septembra 2012 je NAFO pregledala svoj seznam plovil IUU in ugotovila, da seznama ni treba spremeniti; NAFO je nato po odločitvi NEAFC, da izbriše plovilo „RED“ s svojega seznama IUU, 21. decembra 2012 izbrisala to plovilo tudi s svojega seznama IUU; WCPFC: seznam plovil WCPFC IUU za leto 2013, kot je bil sprejet 6. decembra 2012 (velja od 6. februarja 2013).